»I dag er det Bøf og Blowjob-dag! Piger. Er I klar? JUST EAT kan levere bøffen - Kan I levere resten?«

Just Eat er af sociale medie-brugere blevet anklaget for sexisme og barnagtighed i sin seneste annonce på Facebook, hvor piger opfordres til at give oralsex. Opslaget er nu blevet fjernet fra Facebook-siden, og salgsdirektør Kristian Brønsbjerg undskylder nu over for de, der har følt sig stødt.

Hvilke overvejelser har I gjort, inden i offentliggør den her kampagne?

»Det er rigtigt, at vi bruger det med et glimt i øjet på Facebook. Der har så været rigtige mange positive og negative kommentarer på det. Det har selvfølgelig ikke været rart at læse de negative kommentarer, og der har også været nogle, der har reageret lidt mere voldsomt, end vi havde regnet med, hvorfor vi tog opslaget af Facebook for kort tid siden.

Jeg tror ikke, man kan sige, at vi bevidst har villet støde nogen. Vi troede, at det her var en kommentar med lidt kant, og man skal jo have lidt kant i sine kommentarer på de sociale medier, hvis man ønsker reaktioner.«

I en kommentar til jeres annonce, skriver I selv et såkaldt hastag med ordene #fiskogfisse. Hvilke tanker har I gjort i forhold til jeres sprogbrug?

»Det lyder lidt uheldigt, selvfølgelig. Det er jo ikke et sprogbrug, vi ønsker at bruge. Det er rigtigt, og ordet blowjob er nok også lidt i overkanten.«

Hvem slår det her op på Facebook?

»Vi har et team på Just Eat, der beskæftiger sig med de sociale medier. I skal ikke tro, at vi prøver at løbe fra ansvaret.«

I annoncerer for rigtig mange restauranter rundt om i landet. Har I tjekket, om restauranterne finder den her kampagneform i orden, inden I offentliggør den?

»Nej. Vi taler ikke på vegne af restauranterne. Vi samarbejder med en lang række restauranter, men vi er jo ikke talspersoner for restauranterne. Vi driver en forretning, og vi taler på vores egne vegne, lige så vel, som det taler på deres vegne.«

Hvilke indtryk synes du, at I efterlader oven på denne kampagne?

»Det vi forholder os til, og grunden til at vi tager kampagnen af, er, at vi kan se, at der er mange holdninger til det her. Men nogle af de holdninger, der er kommet i strømmen af det opslag, har været for voldsomme. Kampagnen har simpelthen stødt nogle mennesker, og derfor har vi fjernet den igen.

Vi kan også se, at der er nogen, der egentlig synes, at reklamen var meget sjov, og som synes det er forkert, at vi har fjernet den igen.«

På Facebook giver flere brugere udtryk for, at reklamen er både stødende og sexistisk. Forstår du den kritik?

»Jeg kan godt forstå det. Jeg så også, at en mor spurgte, om hendes 15-årige datter skulle se det her. Og det er rigtigt, det har slet ikke været hensigten at være sexistiske. Meningen var at have en ironisk distance til Bøf og Blowjob-dagen. Vi har ikke villet gøre nogen ondt.«

Hvad synes du selv om annoncen?

»I bagklogskabens klare lys skulle vi ikke have offentliggjort den. Vi prøver altid på at have et glimt i øjet, og på Facebook er det jo typisk vores unge brugere, der er aktive, og så prøvede vi at få dem i tale. Men der er så nogen, der er blevet ramt hårdere, end vi regnede med. Min personlige holdning til reklamen er irrelevant.«

I står over for en børsnotering i London. Hvilket indtryk synes du, I giver kommende investorer?

»Jeg har ikke nogen kommentar til børsnotering. Men det her har jo ikke nogen forbindelse til vores forretning i øvrigt, det er jo sociale medier. Som jeg sagde før, skal man have kant, hvis man vil have brugere i tale på de sociale medier.«

Men markedsføringen er jo stadig en del af jeres forretning og den måde, jeres virksomhed bliver opfattet på. I må vel have en holdning til, hvad markedsføringen efterlader af indtryk til eventuelle investorer?

»Nu taler du om investorer, jeg taler ikke om børsnoteringer, men alene om vores forretning. Men vores sociale mediestrategi er en del af vores forretning og vores udtryk udadtil. Det er jeg enig i.«

Men har I ikke tænkt over, hvordan jeres markedsføring bliver opfattet - også blandt eventuelle investorer?

»Jeg kan ikke forholde mig til børsnoteringer, men hvis vi snakker om, hvordan vores markedsføring bliver opfattet, har det da sikkert givet et indtryk - jeg tror dog, at forhåbentlig bare bliver et af mange indtryk - heldigvis for det. Og jeg tror, at der er rigtig mange forbruger, der generelt vil have et godt indtryk af Just Eat, og som mener, at vi leverer en god service på alle niveauer. Jeg tror også, at forbrugerne vil tænke, at alle kan lave fejl, men heldigvis rettede Just Eat hurtigt op på fejlen.«

Så du tror, at investorer som forbrugere stadig vil have et godt indtryk af Just Eat fremover?

»Jeg tror bestemt, at forbrugerne har et godt indtryk af os - både før og efter den her sag.«

Så I har ikke overvejet jeres markedsføring i forhold til en eventuel børsnotering i London?

»Vores markedsføring har intet med børsnoteringer at gøre.«

Hvor går grænsen for seksualiseret markedsføring?

»Det er et stort spørgsmål. Men jeg kan sige, at den her annonce går bestemt over grænsen, hvorfor vi også har valgt at fjerne den fra Facebook. Men den var ikke ment sexistisk, det var bare et medspil på et emne, der florerer i rigtig mange medier i dag.«

I har ikke været kendt for at gå over stregen i jeres markedsføring før. Hvorfor nu?

»Det kommer an på, hvordan man fortolker stregen. Vi har også for nylig udfordret folks evne til at tænke ud af boksen ved humoristisk at reflektere over, at vi er andet end bare pizzaer. Humoren ligger til os. Om vi går til stregen, nej, jeg synes ikke, at vi før har været så voldsomme.«

Kan vi forvente flere humoristiske kampagner med seksuelle undertoner fra jeres side?

»Nej, vi har lært af denne her fejl. Vi kommer ikke fremadrettet til at lave reklamer med seksuelle undertoner. Det vil vi holde os langt fra. Men humoren holder vi fast ved.«